Byen har siden 24. juni 1981 været centrum for verdenshistoriens længste fortløbende påståede åbenbaring af Jomfru Maria. Byen er et pilgrimssted med cirka en million besøgende om året. De påståede åbenbaringer fandt i starten angiveligt sted dagligt for i alt seks seere, der var i alderen 10-17 år ved den første åbenbaring. Siden skal de daglige åbenbaringer være sluttet for tre seere, hvoraf de to nu angiveligt har en åbenbaring om året, mens en tredje angiveligt har en åbenbaring en gang om måneden. De tre øvrige seere fortæller, at Jomfru Maria fortsat åbenbarer sig for dem hver dag. På grund af de påståede åbenbaringers helt usædvanligt lange tidsmæssige forløb har den uafhængige naturvidenskab haft rig mulighed for at undersøge seerne på en lang række områder. Seerne har altid stillet sig frivilligt til rådighed for alle videnskabelige ønsker om at undersøge dem. Neutrale og uafhængige læger, neurologer, psykologer og psykiatere fra først og fremmest Italien og Frankrig kunne allerede i 1983 udelukke samtlige kendte fejlkilder til påståede åbenbaringer, heriblandt manipulation, fysisk eller psykisk sygdom, hallucination, guidet visualisering og løgn (seerne har ved flere lejligheder bestået mødet med en løgnedetektor, senest i slutningen af 1990'erne; dette beviser dog ikke, at de ikke lyver). Medicinske og teologiske eksperter er efter sigende enige om, at de påståede seere under åbenbaringerne befinder sig i den tilstand, der op igennem kirkehistorien er blevet kendt som åndelig ekstase. Det er en tilstand, hvor de ikke sanser andet omkring sig end synet af Jomfru Maria. Allerede i de tidlige år blev denne formodning bestyrket og senere bekræftet, da de påståede seere ikke reagerede på at blive lyst direkte ind i ansigtet med selv meget stærke lamper under åbenbaringerne. Videnskaben påviste også, hvordan deres tilstand ikke ændrede sig, da man placerede en metalplade mellem den påståede åbenbaring og deres øjne: De pågældende så i stedet ud som om de så direkte gennem pladen. I samme periode reagerede de heller ikke på at blive stukket med nåle under åbenbaringen.  Pavens skepsis De påståede åbenbaringer i Međugorje er samtidig angiveligt forbundet med en lang række dokumenterede mirakler, først og fremmest af medicinsk art, hvor uhelbredeligt syge er blevet helbredt fra den ene dag til den anden. Dokumentationen for disse mirakler er angiveligt signeret af uafhængige læger og andre videnskabsfolk, ligesom tusindvis af øjenvidner har berettet om uforklarlige og overnaturlige fænomener, der har fundet sted i og omkring Međugorje.   Der er dog også skeptikere inden for kirken. En pavelig udsending har angiveligt ikke kunnet føle noget specielt gudeligt ved byen. Derfor accepterer Vatikanet ikke Međugorje som pilgrimsted.  Under krigen i Bosnien-Hercegovina Helt særlige mirakler skal have udspundet sig under den tre år lange, meget blodige bosniske borgerkrig, hvor serbiske styrker havde stående ordrer til at jævne Međugorje med jorden. Uafhængigt af hinanden fortalte adskillige serbiske piloter utvungent under kroatisk fangenskab, at de på forskellig vis var ude af stand til at navigere deres fly og derfor måtte vende om, når de fløj over Međugorje. Ved en anden lejlighed så cirka 50 pilgrimme et serbisk fly smide en bombelast, der aldrig eksploderede, eftersom ingen af dem på noget tidspunkt hørte noget brag. Ikke ét menneske blev dræbt i Međugorje under krigen, hvis eneste dødsofre i byen var en ko, en høne og en hund. Cirka 30 kilometer væk gik tusindvis af menneskeliv derimod tabt, da områdets hovedby, Mostar, blev belejret og voldsomt beskudt af først serbiske og dernæst kroatiske styrker. De påståede seere har gennem alle årene berettet, at de mener, at Jomfru Maria åbenbarer sig, fordi verden befinder sig i en dyb åndelig krise. De har fra første færd og samstemmende opsummeret hendes påståede budskab til, at bøn er helt afgørende for menneskehedens fremtid, og at det desuden er nødvendigt at supplere bøn med faste, kirkegang, skriftemål og læsning i Bibelen. Ifølge seerne er tiden med åbenbaringer en såkaldt "nådens tid", hvor hvert eneste menneske på jorden bør søge og finde Gud gennem de nævnte åndelige discipliner. Seerne påstår, at "nådens tid" ikke varer ved.  De 10 hemmeligheder Åbenbaringerne i Međugorje har ifølge de påståede seere også et profetisk element. De fortæller, at Jomfru Maria vil betro eller allerede har betroet dem i alt 10 såkaldte hemmeligheder om fremtidige begivenheder. Heraf er nogle rent personlige, mens andre har at gøre med lokale forhold. Atter andre har ifølge seerne et regionalt sigte, mens yderligere andre af de påståede betroede hemmeligheder har et klart globalt perspektiv. Seerne har sagt, at de daglige åbenbaringer for hver enkelt af dem vil slutte, når vedkommende får betroet den tiende og sidste hemmelighed. Det er foreløbig angiveligt sket for tre af de seks, mens yderligere tre fortæller, at de kun kender 9 hemmeligheder og endnu mangler den sidste. De daglige åbenbaringer fortsætter angiveligt derfor for denne gruppe. Omkring de ti hemmeligheder knytter megen opmærksomhed sig til den påståede seer Mirjana Dragićević-Soldo (født 18. marts 1965), der fra start har berettet, at hun tre dage før hver af sine ti fremtidige begivenheder skal fortælle verden, hvad der vil ske. Hun siger at det i praksis vil ske igennem en præst, som hun udvalgte i 1982. Denne præst er født i 1946. Hans alder er det eneste fingerpeg om, hvor langt verden endnu er fra, at Mirjana Dragićević-Soldo løfter sløret for sin første påståede hemmelighed. Mirjana Dragićević-Soldo beretter, at hun jævnligt bliver betroet nærmere detaljer omkring sine hemmeligheder, når hun angiveligt har sin månedlige åbenbaring den 2. i hver måned. Hun fortæller desuden, at Jomfru Maria lige så jævnligt viser hende levende billeder som i en film, og at disse billeder knytter sig til begivenhederne. Tusindvis af tilskuere til hendes påståede åbenbaringer ser derfor lige så jævnligt, hvordan Dragićević-Soldos ansigtsudtryk på brøkdele af et sekund kan ændre sig fra det fuldendt fredfyldte til at være fortrukket i dyb sorg, smerte og rædsel. Ikke mindst Dragićević-Soldo har i hele perioden sagt, at de påståede åbenbaringer i Međugorje er et anliggende, der vedkommer hvert eneste menneske på jorden. Selvom hun aldrig har lagt skjul på sin dybe bekymring for menneskeheden, har hun dog også konsekvent sagt, at det enkelte menneske intet har at frygte af fremtiden, hvis han eller hun blot vil begynde at praktisere Jomfru Marias påståede budskab til verden fra Međugorje, mens der endnu er tid. Den påståede seer Marija Pavlović-Lunetti (født 1. april 1965) har siden 1987 modtaget og videregivet hvad hun betegner som Jomfru Marias månedlige budskab fra Medjugorje til verden på den 25. dag i hver måned. Få timer efter, at Pavlović-Lunetti beretter om det påståede modtagne budskab, er det oversat til alle verdens hovedsprog og spredt til millioner af mennesker på alle kontinenter.